IBosso Igqiba Inhlelo Zokunanza Iminyaka Engu90 Yokubujwa
Lokhu kwenziwe emicimbicimbini phambilini komdlalo wenguqu phakathi kweqembu leHighlanders leleDynamos ngeSonto.
Iqembu lenguqu ele Highlanders ligqibe inhlelo zokuthakazelela ukufikisa kwalo iminyaka engamatshumi ayithoba munwe munye-90 labunjwayo ngempelaviki edluleyo. Emkhosini lo, umculi odla ubhedu kulezinsuku uClement Magwaza ethokozise abakade bekhona ngokuhaya iqembu le Highlanders ngeSonto phambilini komdlalo walo leqembu le Dynamos emcimbini owokugqiba inhlelo zokunanza ukufikisa kweqembu le Bosso iminyaka engamatshumi ayithoba munwe munye. Imidlalo phakathi kweqembu le Highlanders lele Dynamos ivame ukuba lobudlwangungwangu lokufuthelana kodwa umdlalo wangeSonto udlalwe ngesihle kulokujabula nxa zombili. Umdlalo ufike emaphethelweni iqembu le Highlanders linqotshwe nge 3 ka 2 ngele Dynamos ngemva kokutshaywa kwembekwa ngemva kokuba isikhathi siphele zingutshiki lobhanqa 2 ka 2. Lumdlalo ube ngowokucina kunhlelo eziqhutshwe liqembu le Highlanders ezokunanza ukufikisa kwalo iminyaka engamatshumi ayithoba munwe munye ezisungulwe ekuqaleni kwalonyaka ngenyanga kaNhlolanja. Njengengxenye yokuthakazelela kwalo ukufikisa iminyaka engamatshumi ayithoba munwe munye, inkokheli zeqembu le Highlanders zivakatshele emathuneni eNkosana uRhodes Lobengula Khumalo kwele South Africa kanye lo Albert Khumalo eGwatemba. UAlbert le Rhodes babumba iqembu le Highlanders ngomnyaka ka 1926. Kusenjalo, kolunye udaba olumayelana lomdlalo wenguqu, iqembu le ZRP Bulawayo yilo eliphakamise inkezo ye Joshua Mqabuko Nkomo Trukumb Top 8 ngemva kokunqoba ele Bosso 90 nge 3 ka nya ngoMgqibelo enkundleni ye White City koBulawayo. Iqembu le ZRP Bulawayo lithole inkulungwane ezimbili lamakhulu amane zamadola aseMelika ngokunqoba kwalo kwathi ele Bosso 90 lithole inkulungwane eyodwa lamadola angamakhulu amahlanu. Ekhuluma ngemva komdlalo umqeqetshi weqembu le Bosso 90 uMelusi Sibanda uthe yena akumdanisi ukudliwa abakwenziwe ku final ngoba iqembu lakhe belivele lingekho kumncintiswano kodwa libizwe ngoba ele Technosphere seliyale ukudlala. “Ungakhangela ukuba besilamaviki amabili sama ukuzilolonga saphongu dobhana sesizodlala imidlalo leyi ngisuthisekile ngalapho esifike khona.” Umncintiswano we Joshua Mqabuko Nkomo Trukumb Top 8 uqalwe ngusomabhizimisi uKhumbulani Nkomo owe Trukumb Mining Enterprise othi yena wangena kwezokumba amatshe aligugu ngemva kokucetshiswa ngumuyi uDokotela Joshua Mqabuko Nkomo.